**R E L A C I O N**

**PËR**

**PROJEKTLIGJIN “PËR DISA NDRYSHIME NË LIGJIN NR.61/2012, “PËR AKCIZAT NË REPUBLIKËN E SHQIPËRISË”,**

**TË NDRYSHUAR”**

1. **QËLLIMI I PROJEKTLIGJIT DHE OBJEKTIVAT QË SYNOHEN**

**TË ARRIHEN**

Përgatitja e projektligjit “Për disa ndryshime në ligjin nr.61/2012, “Për akcizat në Republikën e Shqipërisë”, të ndryshuar, është mbështetur në nenet 78, 83, pika 1, dhe 155, të Kushtetutës.

1. **VLERËSIMI I PROJEKTAKTIT NË RAPORT ME PROGRAMIN**

**POLITIK TË KËSHILLIT TË MINISTRAVE, ME PROGRAMIN**

**ANALITIK TË AKTEVE DHE DOKUMENTE TË TJERA**

**POLITIKE**

Ky projektligj nuk është pjesë e programit politik.

1. **ARGUMENTIMI I PROJEKTLIGJIT LIDHUR ME**

**PËRPARËSITË, PROBLEMATIKAT, EFEKTET E PRITSHME**

Nga data 1 janar 2014, pijet energjike u trajtuan si produkte me akcizë, në masën 50 lek/litri. Për shkak të vështirësive në zbatim nga administrata doganore propozohet të hiqen pijet energjike si produkte me akcizë.

1. **VLERËSIMI I LIGJSHMËRISË, KUSHTETUESHMËRISË DHE**

**HARMONIZIMI ME LEGJISLACIONIN NË FUQI VENDAS E**

**NDËRKOMBËTAR**

Projektligji është mbështetur në nenet 78, 83 pika 1, dhe nenit 155, të Kushtetutës.

1. **VLERËSIMI I SHKALLËS SË PËRAFRIMIT ME ACQUIS**

**COMMUNAUITAIRE (PËR PROJEKTAKTIT NORMATIVE)**

Ky projektligj nuk propozohet në kuadër të përafrimit me legjislacionin evropian.

1. **PËRMBLEDHJE SHPJEGUESE E PËRMBAJTJES SË**

**PROJEKTAKTIT**

Ky projektligj përmban gjashtë nene, në të cilat propozohet heqja nga përmbajtja e ligjit dhe nga Shtojca e Mallrave të Akcizueshme të produktit “pije energjike” si produkt me akcizë.

Pijet energjike u trajtuan si produkt me akcizë nga data 1 janar 2014.

Akcizimi i pijeve energjike bëhet në bazë të shkronjës “ç”, të nenit 2, të ligjit për akcizat, në të cilin përcaktohet se:

“2. “Akcizë” është një taksë që zbatohet mbi produktet e akcizës, të prodhuara dhe të importuara, që hidhen për konsum në territorin e Republikës së Shqipërisë.

3. “Produkte që i nënshtrohen akcizës” janë:

a) produktet energjetike;

b) alkooli dhe pijet alkoolike;

c) duhani e produktet e duhanit;

ç) produktet e tjera, të përcaktuara nga ky ligj.

Në bazë të të dhënave të administratës doganore, për 9 - mujorin 2014 janë importuar 3339 ton pije energjike dhe janë prodhuar brenda vendit 992 ton. Aktualisht nga kjo akcizë janë vjelur rreth 216 milionë lekë dhe vlerësohet që për gjithë vitin 2014 do të mblidhen rreth 282 milionë lekë.

|  |  |  |  |  |
| --- | --- | --- | --- | --- |
| **Muajt** | **Pije Energjike Import** | | **Pije Energjike Deklaruar me DSHA** | |
| **Ton** | **Akcize e paguar në mijë lekë** | **mije litra** | **Akcize e paguar në mijë lekë** |
| **Janar** | **154** | **7,619** | **0** | **0** |
| **Shkurt** | **198** | **9,703** | **0** | **0** |
| **Mars** | **261** | **12,557** | **48** | **2,400** |
| **Prill** | **362** | **17,730** | **0** | **0** |
| **Maj** | **199** | **9,740** | **630** | **31,497** |
| **Qershor** | **622** | **29,943** | **172** | **8,591** |
| **Korrik** | **403** | **18,969** | **94** | **4,708** |
| **Gusht** | **453** | **22,252** | **29** | **1,448** |
| **Shtator** | **687** | **33,802** | **19** | **936** |
| **Tetor** |  |  |  |  |
| **Nëntor** |  |  |  |  |
| **Dhjetor** |  |  |  |  |
| **Progresiv 2014** | **3,339** | **162,315** | **992** | **49,580** |

*Burimi : Drejtoria e Përgjithshme e Doganave*

Propozimi për heqjen e akcizës së pijeve energjike është se kjo akcizë ka pasur një efekt negativ tek operatorët ekonomikë dhe në deklasifikimin e produkteve energjike.

Në bazë të nenit 76, të ligjit për akcizat, pijet energjike janë pije që klasifikohen në Kodin e Nomenklaturës së Kombinuar të Mallrave 2202 10 00 dhe që kanë në përmbajtje të tyre sasi kafeine të barabartë ose më shumë se 0,03 % të volumit ose përbërësit taurinë, guaranë ose ginsenk.

Në përcaktimin e pijeve energjike ka shumë elemente teknike, për të cilat administrata doganore ka pasur vështirësi në klasifikimin e tyre. Më konkretisht, linjat e prodhimit të cilat shëbejnë për prodhimin e produktit “pije energjike”, shërbejnë njëkohësisht edhe për prodhimin e pijeve freskuese, çka sjell vështirësi në verifikime dhe mbajtje nën kontroll të prodhimit. Elementet përbërëse të produktit “pije energjike”, përqindja e të cilëve përcakton nëse produkti është apo jo pije energjike, aktualisht nuk mund të analizohen në laboratorin e Drejtorisë së Përgjithshme të Doganave apo në ndonjë laborator tjetër në Shqipëri.

Përpos kësaj, operatorët ekonomikë kanë ndryshuar klasifikimin e pijeve energjike për të mos u konsideruar si produkte me akcizë, sidomos në import. Kjo ka rezultuar në dëmtim të prodhimit vendas, kostoja e të cilit është më e lartë se prodhimi i importit.

Aplikimi i taksës së akcizës prej 50 lekë/litër për pijet energjike ka sjellë rritje direkte të kostos prej 12.5 lekë/kanaçe 250 ml. Një kanaçe pije energjike prodhim vendas shitet me 80 lekë/copë, dhe një rritje në kosto prej 12.5 lekë/copë, ka ndikuar ndjeshëm në rënien e shitjeve deri në ndërprerje të prodhimit. Ndërsa një kanaçe pije energjike importi shitet mesatarisht 150 lekë/kanaçe 250 ml, dhe një rritje prej 12.5 lekë/copë nuk ka patur ndikim në rënie të shitjeve të këtij produkti nga importi.

1. **INSTITUCIONET DHE ORGANET QË NGARKOHEN PËR**

**ZBATIMIN E KËTIJ AKTI**

Për zbatimin e këtij projektligji ngarkohen Ministria e Financave dhe Drejtoria e Përgjithshme e Doganave.

1. **PERSONAT DHE INSTITUCIONET QË KANË KONTRIBUAR NË HARTIMIN E PROJEKT-AKTIT**

Ministria e Financave ka draftuar projektligjin.

1. **RAPORTI I VLERËSIMIT TË TË ARDHURAVE DHE SHPENZIMEVE BUXHETORE**

Ky projektligj ka një efekt negativ në të ardhurat nga akciza në vlerën 282 milionë lekë, për vitin 2015.

**KËSHILLI I MINISTRAVE**